Diari Oficial de la Generalitat Valenciana


Sumari del DOGV 10556, del 18-12-2024 (2024/13011)

DECRET LLEI 16/2024, de 17 de desembre, del Consell, pel qual es concedix un crèdit extraordinari per import de set-cents milions d’euros (819.665.432 d’euros) per a finançar les actuacions de la Generalitat en resposta a la DANA patida per la Comunitat Valenciana els dies 28 i 29 d’octubre de 2024, en el marc de la previsió establida en la disposició addicional dècima del Reial decret llei 7/2024, d’11 de novembre, pel qual s’adopten mesures urgents per a l’impuls del Pla de resposta immediata, reconstrucció i rellançament davant dels danys causats per la DANA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2024/12/17/16/dof/vci/html**

### Dades del document

Número de DOGV
:   10933

Data del DOGV
:   18-12-2024

Secció del DOGV
:   I. DISPOSICIONS GENERALS

Número del document
:   2024/13969

CVE
:   IPHY-I-3454-48411

Data del document
:   17-12-2024

Organisme emissor
:   Conselleria d'Hisenda i Economia

Tipus de document
:   Decret llei

Anàlisi jurídica

 Descriptors 

:   * Presidència de la Generalitat
    * crèdit pressupostari
    * modificació pressupostària
    * suport econòmic
    * desastre natural
    * inundació
    * pressupost regional
    * dèficit
    * exercici pressupostari
    * remuneració del treball
    * empresa pública
    * fundació
    * llei pressupostària
    * legislació
    * pressupost
    * endeutament

PREÀMBUL

Els dies 28 i 29 d’octubre de 2024 la Comunitat Valenciana es va veure afectada per una DANA d’efectes terribles sobre la seua ciutadania i territori, que va danyar tota classe de béns i infraestructures, i va provocar la interrupció de servicis essencials com el proveïment d’aigua, el subministrament energètic i telefonia, els transports terrestres i l’accés als servicis bàsics de sanitat, educació i servicis socials. En este context, també s’ha vist perjudicada de manera rellevant l’estructura econòmica del territori, incidint de manera especial en el teixit empresarial, i en conseqüència en els autònoms i empresaris que el sustenten.

La magnitud de la catàstrofe va determinar que, amb data 5 de novembre de 2024, el Consell de Ministres aprovarà un acord pel qual es declara «zona afectada greument per una emergència de protecció civil» el territori damnificat a conseqüència de la depressió aïllada en nivells alts (DANA) que ha afectat àmplies zones de la Península i Balears entre el 28 d’octubre i el 4 de novembre de 2024.

La situació descrita, com no pot ser d’una altra manera, va incidir de manera directa i immediata en tota l’activitat de la Generalitat, incloent la financera, i va modificar de manera radical els seus objectius i prioritats immediats. Pel que fa a les primeres decisions adoptades des del punt de vista financer, cal destacar la de retardar la presentació en les Corts dels pressupostos de la Generalitat per a l’exercici 2025, i la de donar suport directe i immediat a les diferents conselleries amb la finalitat d’assegurar un finançament ordenat de les mesures adoptades amb vista a la recuperació i tornada a la normalitat de la zona afectada.

En este context, el Govern d’Espanya en el Reial Decret llei 7/2024, d’11 de novembre, pel qual s’adopten mesures urgents per a l’impuls del Pla de resposta immediata, reconstrucció i rellançament davant dels danys causats per la depressió aïllada en nivells alts (DANA) en diferents municipis entre el 28 d’octubre i el 4 de novembre de 2024, va incloure en la disposició addicional dècima una habilitació específica per a atendre els gastos extraordinaris a conseqüència de la DANA, en la qual expressament es deia que el Consell de Ministres adoptarà les mesures oportunes per a facilitar l’accés al finançament que la Comunitat Valenciana requerisca per a fer front a estos gastos excepcionals.

Conseqüència de tot l’anterior, en el marc de l’habilitació inclosa en l’article 11.3 de la Llei orgànica 2/2012, de 27 d’abril, d’estabilitat pressupostària i sostenibilitat financera, i d’acord amb el que s’establix en l’article 46 de la Llei 1/2015, de 6 de febrer, d’hisenda pública, del sector públic instrumental i de subvencions, es tramita el present decret llei amb un abast limitat a 2024, amb independència que al llarg de 2025 es tramiten noves normes que permeten complementar el finançament necessari per a fer front als gastos de caràcter excepcional conseqüència de la DANA patida per la Comunitat Valenciana, d’acord amb el programa d’endeutament que s’establisca a este efecte.

La norma inclou cinc articles, una disposició addicional i tres disposicions finals, i regula, més enllà de l’aprovació de l’operació d’endeutament, i la seua consegüent imputació pressupostària tant en l’estat de gastos com en el d’ingressos, una referència a la necessitat de recórrer a un registre comptable diferenciat dels gastos excepcionals que es realitzen a conseqüència de la DANA, un règim específic per a la incorporació de romanents de crèdit derivats de l’execució del crèdit extraordinari, una habilitació específica per a agilitzar la distribució dels crèdits, així com perquè es realitzen els ajustos tècnics i les modificacions pressupostàries que possibiliten la reposició dels crèdits que amb càrrec a fons propis s’hagen executat per a fer front als gastos de la DANA amb anterioritat a l’entrada en vigor del present decret llei.

Finalment, el projecte inclou, en la disposició final primera, una modificació puntual de la vigent Llei de pressupostos, concretament del seu article 48, amb la finalitat d’incorporar un nou supòsit, associat a la DANA, que habilite per a sobrepassar automàticament el límit anual d’endeutament.

La jurisprudència del Tribunal Constitucional ha donat suport a l’aprovació de disposicions de caràcter socioeconòmic mitjançant l’instrument normatiu del reial decret llei en aquells casos en què s’aprecie una motivació explícita i raonada de la necessitat i urgència de la mesura. El caràcter necessari s’ha afirmat en els casos de conjuntures econòmiques problemàtiques que exigixen una ràpida resposta. Així mateix, la urgència s’ha acceptat quan la dilació en el temps de l’adopció de la mesura de què es tracte, mitjançant una tramitació per la via normativa ordinària, puga generar perjuís addicionals.

En este aspecte, la mateixa declaració de «zona afectada greument per una emergència de protecció civil» acredita de manera suficient els motius d’oportunitat per a l’adopció de la present norma. Com és preceptiu, ha d’assenyalar-se també que este decret llei no afecta l’ordenament de les institucions bàsiques de la Generalitat, els drets, els deures i les llibertats de la ciutadania regulats en el títol I de la Constitució, el règim de les comunitats autònomes ni el dret electoral general. Per tot això, concorren les circumstàncies d’extraordinària i urgent necessitat establides per l’article 44.4 de l’Estatut d’Autonomia de la Comunitat Valenciana com a pressupostos habilitants per a recórrer a l’instrument jurídic del decret llei.

Este decret llei s’adequa als principis de bona regulació previstos en l’article 129 de la Llei 39/2015, d’1 d’octubre, del procediment administratiu comú de les administracions públiques; en particular, als principis de necessitat, eficàcia, proporcionalitat, seguretat jurídica, transparència i eficiència.

Atenent els principis de necessitat i eficàcia, el decret llei és l’instrument més adequat per a articular de manera immediata esta concessió excepcional d’endeutament, destinada a sufragar les mesures de resposta immediata i recuperació adoptades per la Generalitat des del passat 29 d’octubre per a fer front als gastos derivats de la DANA. Es respecta també el principi de proporcionalitat, ja que conté la regulació imprescindible per a la consecució de l’objectiu esmentat.

La norma resulta coherent amb el vigent ordenament jurídic, i s’ajusta, per això, al principi de seguretat jurídica. Quant al principi de transparència, esta norma, si bé està exempta dels tràmits de consulta pública, audiència i informació pública per tractar-se d’un decret llei, tal com permet l’article 133.4 de l’esmentada Llei 39/2015, el Consell ha definit clarament la finalitat de la norma, tant en la seua part expositiva com en l’informe justificatiu que l’acompanya. Finalment, en relació amb el principi d’eficiència, atés el seu àmbit aplicable, este decret llei no genera càrregues administratives per a la ciutadania.

D’acord amb el Decret 32/2024, de 21 de novembre, de la Presidència de la Generalitat, pel qual es determinen el nombre i la denominació de les conselleries, i les seues atribucions, i amb el Decret 173/2024, de 3 de desembre, del Consell, pel qual establix l’estructura orgànica bàsica de la Presidència i de les conselleries de la Generalitat, corresponen a la Conselleria d’Hisenda i Economia les competències en matèria d’hisenda i, en concret, la tramitació i la resolució de tots els assumptes que les disposicions vigents establisquen en matèria de pressupostos de la Generalitat.

En la tramitació del projecte de decret llei, s’ha seguit el procediment establit en l’article 42 de la Llei 5/1983, de 30 de desembre, del Consell, i en el Decret 24/2009, de 13 de febrer, del Consell, sobre la forma, l’estructura i el procediment d’elaboració dels projectes normatius de la Generalitat, i s’han emés els informes preceptius.

Per tot el que s’ha exposat, i en virtut del que establix l’article 44 de l’Estatut d’Autonomia de la Comunitat Valenciana, a proposta de la consellera d’Hisenda i Economia, i prèvia deliberació del Consell en la reunió del dia 17 de desembre de 2024,

DECRETE

*Article 1. Crèdit extraordinari*

Es concedeix un crèdit extraordinari en el pressupost corrent de l’exercici 2024 de la Generalitat per a atendre gastos inajornables derivats dels danys suportats per les persones, físiques o jurídiques, els béns, mobles o immobles, i les infraestructures, públiques o privades, a conseqüència de la depressió aïllada en nivells alts (DANA) que va afectar la Comunitat Valenciana els dies 28 i 29 d’octubre de 2024, i que va derivar en la declaració de «zona afectada greument per una emergència de protecció civil» per l’Acord de Consell de Ministres de 5 de novembre de 2024.

L’import de l’esmentat crèdit extraordinari es fixa en 642.587.467 d’euros, i s’imputarà a l’aplicació de gasto O0993.31.14.693Q71.667.26, d’acord amb el que es preveu en l’article 3 del present decret llei.

*Article 2. Finançament*

El crèdit extraordinari que es concedeix per este decret llei es finançarà amb endeutament, incrementant el pressupost d’ingressos en l’aplicació M2984.63.73.590.82, «Préstecs a llarg termini ens del sector públic», per un import de 458.146.017 euros, en el marc i amb les condicions que s’establisquen en el programa d’endeutament que autoritze el Consell de Ministres, per a facilitar l’accés al finançament que la Generalitat Valenciana requerisca per a fer front als gastos excepcionals de la DANA.

*Article 3. Aplicacions específiques per a la DANA*

Totes les aplicacions pressupostàries receptores finals dels crèdits als quals es referix l’article anterior hauran de referir-se als subconceptes econòmics específics creats per la Direcció General de Pressupostos en els diferents capítols de gasto amb motiu de la DANA, als efectes d’un millor seguiment i una correcta comptabilització i identificació dels expedients de gastos associats a esta.

A este efecte, les entitats del sector públic instrumental de la Generalitat, igualment, hauran de registrar en la seua comptabilitat de forma separada els imports de gastos i inversions associats als expedients destinats a fer front als gastos excepcionals de la DANA, als efectes d’un millor seguiment i d’una correcta comptabilització i identificació.

*Article 4. Habilitació*

La persona titular de la conselleria competent en matèria d’hisenda serà l’òrgan competent per a autoritzar les següents modificacions pressupostàries, a les quals en tot cas no els serà aplicable la limitació contemplada en l'article 49.1.d) de la Llei 1/2015, de 6 de febrer:

a) La distribució del crèdit pressupostari des de la secció 20 a les aplicacions pressupostàries que corresponguen.

b) Aquelles que possibiliten la reposició dels crèdits que, amb càrrec al pressupost corrent, s’hagen executat per a fer front als gastos de la DANA amb anterioritat a l’entrada en vigor del present decret llei, reposició que, en tot cas, haurà d’estar vinculada tant a les necessitats reals d’execució, com als criteris i terminis de l’Orde 40/2024, de 4 de novembre, per la qual es regulen les operacions de tancament de l’exercici de 2024 en relació amb la comptabilitat de la Generalitat.

c) En els crèdits ampliats a conseqüència dels gastos associats a la DANA, serà l’òrgan competent per a autoritzar el seu finançament en els termes i les condicions previstos en l’article 22 de la Llei 8/2023, de 27 de desembre, de pressupostos de la Generalitat per a l’exercici 2024.

*Article 5. Competència*

El present decret llei es dicta en el marc de les habilitacions incloses en l’article 11.3 de la Llei orgànica 2/2012, de 27 d’abril, d’estabilitat pressupostària i sostenibilitat financera, i en la disposició addicional dècima del Reial Decret llei 7/2024, d’11 de novembre, pel qual s’adopten mesures urgents per a l’impuls del Pla de resposta immediata, reconstrucció i rellançament davant dels danys causats per la depressió aïllada en nivells alts (DANA) en diferents municipis entre el 28 d’octubre i el 4 de novembre de 2024.

DISPOSICIÓ ADDICIONAL

*Única. Incorporació de romanents*

Els romanents de crèdit derivats de l’execució del crèdit extraordinari concedit pel present decret llei s’incorporaran, amb independència del nivell d’execució comptable que aconseguisquen, al pressupost prorrogat. A este efecte, mitjançant una resolució, l’òrgan competent, en cada cas, podrà autoritzar les incorporacions esmentades en els termes i les condicions establits en la disposició addicional novena del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d’octubre de 2024.

DISPOSICIONS FINALS

*Primera. Modificació de la Llei 8/2023, de 27 de desembre, de pressupostos de la Generalitat per a l’exercici 2024*

S’afig la lletra k) a l’apartat segon de l’article 48, «Del deute públic», de la Llei 8/2023, de 27 de desembre, que queda redactat de la manera següent:

«k) Per l’import derivat de l’adhesió de la Comunitat Valenciana a qualsevol mecanisme de liquiditat que implante l’Estat, a fi de facilitar a la Generalitat el finançament suficient per a afrontar els gastos excepcionals de la DANA 2024, d’acord amb el que es disposa en la disposició addicional dècima del Reial Decret llei 7/2024 d’11 de novembre».

*Segona. Desplegament i aplicación*

S’autoritza la persona titular de la conselleria amb competències en matèria d’hisenda per a dictar les disposicions necessàries i adoptar les mesures oportunes que permeten la correcta instrumentació de l’execució del present decret llei, i, en particular, per a aprovar tots aquells ajustos pressupostaris que siguen necessaris per a la concreta aplicació de la destinació dels crèdits extraordinaris concedidos en la present norma.

*Tercera. Entrada en vigor*

Este decret llei entrarà en vigor l’endemà de publicar-se en el *Diari Oficial de la Generalitat Valenciana*.

  

València, 17 de desembre de 2024

Carlos Mazón Guixot

President de la Generalitat

Ruth María Merino Peña

Consellera d'Hisenda i Economia


Còpia Permalink ELI